CELEX: 32016R1616
Language: sl
Date: 2016-09-08 00:00:00
Title: Izvedbena uredba Komisije (EU) 2016/1616 z dne 8. septembra 2016 o odstopanju od Uredbe (EU) št. 1307/2013 Evropskega parlamenta in Sveta glede morebitne revizije ukrepov prostovoljne vezane podpore v sektorju mleka in mlečnih izdelkov za leto zahtevka 2017

9.9.2016   
            
            
               SL
            
            
               Uradni list Evropske unije
            
            
               L 242/19
            
         IZVEDBENA UREDBA KOMISIJE (EU) 2016/1616
   z dne 8. septembra 2016
   o odstopanju od Uredbe (EU) št. 1307/2013 Evropskega parlamenta in Sveta glede morebitne revizije ukrepov prostovoljne vezane podpore v sektorju mleka in mlečnih izdelkov za leto zahtevka 2017
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (1) in zlasti člena 69(1) Uredbe,
   ob upoštevanju naslednjega:
   
               (1)
            
            
               V skladu s členom 52 Uredbe (EU) št. 1307/2013 lahko države članice pod določenimi pogoji kmetom odobrijo vezano podporo za posebne kmetijske sektorje ali vrste kmetovanja v obsegu, ki je potreben za spodbujanje ohranitve trenutne ravni proizvodnje v zadevnih sektorjih ali regijah.
            
         
               (2)
            
            
               Glede na razmeroma visoko raven proizvodnje in posledično znižane cene na trgu mleka in mlečnih izdelkov Unije ter zlasti glede na s tem povezane začasne težave, s katerimi se trenutno sooča mlečni sektor, bi morale imeti države članice možnost, da se odločijo za revizijo svojih ukrepov prostovoljne vezane podpore v sektorju mleka in mlečnih izdelkov za leto zahtevka 2017, s čimer bi se omogočilo nadaljnje izplačevanje prostovoljne vezane podpore na podlagi števila živali, za katere je bila pomoč sprejeta leta 2016. Čeprav se mogoče zdi, da bi takšna revizija kratkoročno lahko ogrozila enega od ciljev prostovoljne vezane podpore, tj. ohranitev trenutne ravni proizvodnje, lahko takšni ukrepi dolgoročno pripomorejo k doseganju ciljev prostovoljne vezane podpore.
            
         
               (3)
            
            
               Glede na resnost finančnih težav, s katerimi se trenutno soočajo upravičenci, je primerno uporabiti člen 69(1) Uredbe (EU) št. 1307/2013, da se določi odstopanje od poglavja 1 naslova IV navedene uredbe.
            
         
               (4)
            
            
               Da bi Komisija lahko spremljala pravilno uporabo pravil in vpliv takšne revizije, bi jo morale države članice o svoji odločitvi obvestiti v 14 dneh od datuma sprejetja odločitve.
            
         
               (5)
            
            
               Za zagotovitev, da bi lahko bil sektor mleka in mlečnih izdelkov čim prej upravičen do odstopanja iz te uredbe, bi morala ta začeti veljati dan po objavi, države članice pa bi morale svojo odločitev sprejeti v 30 dneh po začetku veljavnosti te uredbe.
            
         
               (6)
            
            
               Ukrepi iz te uredbe so v skladu z mnenjem Odbora za neposredna plačila –
            
         SPREJELA NASLEDNJO UREDBO:
   Člen 1
   Revizija ukrepov v sektorju mleka in mlečnih izdelkov
   1.   Za leto zahtevka 2017 se lahko države članice odločijo, da bodo revidirale vse ukrepe, sprejete na podlagi člena 52 Uredbe (EU) št. 1307/2013 za sektor mleka in mlečnih izdelkov.
   Revizija zajema:
   
               (a)
            
            
               zagotovitev, da se za leto zahtevka 2017 plačilo kmetu, ki je upravičen do plačila v skladu s členoma 9 in 10(1) Uredbe (EU) št. 1307/2013, opravi na podlagi števila živali, za katere je bil kmet upravičen do podpore na podlagi navedenih ukrepov za leto zahtevka 2016, in
            
         
               (b)
            
            
               neuporabo vseh drugih veljavnih pogojev za upravičenost za revidirane ukrepe.
            
         Odločitev iz prvega pododstavka nadomesti kakršno koli odločitev glede revizije ukrepov prostovoljne vezane podpore v sektorju mleka in mlečnih izdelkov v skladu s členom 53(6) Uredbe (EU) št. 1307/2013.
   2.   Države članice za vsak revidirani ukrep prostovoljne vezane podpore izračunajo znesek na enoto, ki ustreza razmerju med zneskom, določenim za financiranje ukrepa v sektorju mleka in mlečnih izdelkov, kakor je bil priglašen v skladu s točko (3)(i) Priloge I k Delegirani uredbi Komisije (EU) št. 639/2014 (2), in skupnim številom živali za navedeni ukrep prostovoljne vezane podpore.
   Skupno število živali iz prvega pododstavka ustreza:
   
               (a)
            
            
               skupnemu številu živali, za katere je bilo plačilo sprejeto za leto zahtevka 2016, ali
            
         
               (b)
            
            
               številu živali iz točke (a) za kmete, ki so upravičeni v letu 2017.
            
         3.   Letno plačilo, ki se odobri kmetu, ustreza znesku na enoto, izračunanemu v skladu z odstavkom 2, pomnoženemu s številom živali, za katere je bil zadevni kmet upravičen do podpore za leto zahtevka 2016.
   Člen 2
   Rok
   Odločitev iz člena 1 se sprejme v 30 dneh po začetku veljavnosti te uredbe.
   Člen 3
   Obveščanje
   Države članice obvestijo Komisijo o odločitvi iz člena 1 v 14 dneh od datuma sprejetja navedene odločitve.
   Člen 4
   Začetek veljavnosti
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 8. septembra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 347, 20.12.2013, str. 608.
   
      (2)  Delegirana uredba Komisije (EU) št. 639/2014 z dne 11. marca 2014 o dopolnitvi Uredbe (EU) št. 1307/2013 Evropskega parlamenta in Sveta o vzpostavitvi pravil za neposredna plačila kmetom v podpornih shemah v okviru skupne kmetijske politike ter o spremembi Priloge X k navedeni uredbi (UL L 181, 20.6.2014, str. 1).